
ZAPISNIK
OSME SEDNICE ODBORA ZA ZDRAVLjE I PORODICU
ODRŽANE 17. JUNA 2026. GODINE


Sednica je počela u 08,30 časova.
            Sednici je predsedavao dr Muamer Bačevac, predsednik Odbora.
Sednici su prisustvovali članovi Odbora: doc. dr Darko Laketić, prim.dr Nada Macura, prim. dr Nenad Ristović, dr Slobodan Milisavljević, dr Ivan Rajičić,  dr Emeše Uri, prof.dr Dragan Delić i Marina Mijatović. 
Sednici Odbora su prisustvovali zamenici članova Odbora: dr Sanela Strainović (prof. dr sc.med. Marija Zdravković), Katarina Stojanović (dr Radomir Bojović), Nataša Bogunović (prof.dr Mirka Lukić Šarkanović i Ana Ivanović (dr Borislav Antonijević). 
Sednici nisu prisustvovali članovi Odbora: dr Lidija Šarac, Jelena Spirić, prof. dr Snežana Rakić i Slađana Miletić, kao ni njihovi zamenici.
 Sednici Odbora su prisustvovali: iz Ministarstva zdravlja prof. dr Ferenc Vicko, državni sekretar i dr Ružica Jovanović, direktorka Uprave za biomedicinu.

	Na predlog predsednika Odbora, jednoglasno, usvojen je sledeći dnevni red: 
            
D n e v n i   r e d:
	
1. Razmatranje Predloga zakona o izmenama i dopunama Zakona o presađivanju ljudskih organa, koji je podnela Vlada, u načelu,
2. Razmatranje Predloga zakona o izmenama i dopunama Zakona o ljudskim ćelijama i tkivima, koji je podnela Vlada, u načelu.

	Odbor je bez primedaba usvojio zapisnike šeste i sedme sednice Odbora, koje su održane 16. i 21. aprila 2026. godine.

	Prva tačka dnevnog reda: Razmatranje Predloga zakona o izmenama i dopunama Zakona o presađivanju ljudskih organa, koji je podnela Vlada.
	Predsednik Odbora dr Muamer Bačevac je obavestio prisutne da je Vlada podnela Narodnoj skupštini ovaj predlog zakona 30. aprila 2026. godine i potom dao reč predstavniku predlagača zakona.
 	Direktorka Uprave za biomedicinu dr Ružica Jovanović istakla je da su izmene i dopune Zakona o presađivanju ljudskih organa predložene na osnovu primedbi Ustavnog suda Srbije da postojećim zakonskim rešenjem, zbog sporne norme o pretpostavljenoj sagasnosti za doniranje organa, nije ispoštovana autonomija volje svakog pojedinca. Uz konsultacije sa Poverenikom za informacije od javnog značaja i zaštitu podataka o ličnosti i Zaštitnikom građana oformljena je Radna grupa, koja je predložila izmenu člana 23. Zakona o presađivanju ljudskih organa, kojima je predviđen Registar lica koji žele da daruju svoje organe odnosno tkiva i Registar lica koja ne žele da daruju svoje organe odnosno tkiva. Takođe, ovim zakonom se ponovo uvode donorske kartice kako bi se ispoštovala autonomija volje svakog pojedinca i time smanjile nedoumice.	
	Državni sekretar Ministarstva zdravlja prof. dr Ferenc Vicko dodao je da se predloženim izmenama propisuje i da jasno izraženu volju pojedica o doniranju organa ne mogu menjati članovi porodice.
	U diskusiji povodom ove tačke dnevnog reda učestvovali su: Marina Mijatović, prim. dr Nada Macura, prof. dr Dragan Delić i dr Emeš Uri.
	Marina Mijatović se kritički osvrnula na to što u predloženom zakonu nisu data obrazloženja novih ključnih čl. 22a i 22b . Ne slaže se sa stavom da je Zakon u skladu sa odlukom Ustavnog suda, a posebno ne da je u skladu sa ljudskim pravima, jer istim nije u potunosti ispoštovana autonomija volje svakog pojedica i nije dovoljno objašnjeno na koji način ljudi mogu da daju izjavu o doniranju organa. Navela je i da treba omogućiti da se izjava o doniranju organa, kao i opoziv iste, može dati kod javnog beležnika i preko portala eUprave, kao i to da predloženim zakonskim rešenjem nije jasan redosled davanja saglasnosti odnosno izjave nakon smrti donora. Takođe i da u članu 22b Zakona nije napravljena razlika u pogledu delimične i potpune poslovne sposobnosti, te da bi u istom članu umesto termina ''mišljenje'' u delu rečenice koji se odnosi na mišljenje etičkog odbora zdravstvene ustanove, bolje terminološko rešenje bila reč ''saglasnost'', jer sam termin mišljenje nema pravno obavezujući karakter. Sugerisala je da se u ovaj zakon uvrsti i privatna zdravstvena praksa, s obzirom na to da dosta građana koristi njihove usluge, kao i da bi prilikom vađenja lične karte ili nekih drugih dokumenta trebalo da se uvede neki vid obrazca, na kojem bi građani mogli da se izjasne o doniranju organa. Dodala je da treba podizati svest građana o doniranju organa, kao i da shodno Zakonu o pravima pacijenta, prema kojem dete sa navršenih 15 godina može samostalno dati pristanak na predloženu medicinsku meru, treba i tu decu edukovati o načinu na koji mogu biti potencijalni donori. 
	Prim. dr Nada Macura postavila je pitanje koje se odnosi na starosnu granicu za darivanje organa, imajući u vidu da sa godinama organi gube svoju funkcionalnost. Podsetila je da medicinska zajednica i Svetska zdravstvena organizacija u potpunosti podržavaju presađivanje organa, jer je to dokazana naučno utemeljena i često jedina preostala metoda za spašavanje života pacijenata sa terminalnim otkazivanjem organa i predstavlja jedno od najvećih dostignuća medicine koje direktno produžava ljudski vek, uz napomenu da transplantacija istovremeno otvara brojna kompleksna pravna, etička i humanitarna pitanja.
	Prof. dr Dragan Delić naveo je da zemlje u regionu imaju mnogo više donora nego Srbija, koja ima oko 6,2 donora na milion stanovnika, te pomenuo primere Hrvatske (oko 37) i Španije (oko 90). U cilju povećanja broja donora, smatra da je trebalo da se izmeni i član 18. Zakona o presađivanju organa, kojim je krug živih davalaca organa sužen zaključno sa trećim stepenom srodstva i da se isti proširi do četvrtog stepena, kao i da se predvidi altruistično davanje osoba koje su emotivno povezane sa potencijalnim primaocem organa, po ugledu na praksu drugih zemalja. Pozitivno je ocenio uvođenje izjave o darivanju i nedarivanju organa, kao i uvođenje donorskih kartica, uz zadržanu pretpostavljenu saglasnost za darivanje organa. Dodao da je treba proširiti mogućnost davanja izjava o darivanju organa preko javnog beležnika, eUprave i ordinirajućeg lekara, uz napomenu da je pravo o doniranju organa suvereno pravo svakog pojedinca, a da porodica može da bude samo čuvar te volje. Istaknuto pravo prvenstva vanbračnog partnera u odnosu na roditelje prilikom davanja saglasnosti za uzimanje organa preminulog lica smatra diskutabilnim. Dodao je da se ove primedbe mogu amandmanima rešiti i da je suština iznetih sugestija proširivanje kruga davalaca organa u interesu pacijenata, uz očuvanje svih stručnih, moralnih i etičkih principa.
	Dr Emeš Uri ukazala je na značaj primarne zdravstvene zaštite u edukaciji potecijalnih donora, imajući u vidu njenu razgranatost i prisutnost u svim delovima zemlje. Podržava da se davanje izjave o darivanju organa proširi na elektronsku upravu. Naglasila je važnost edukacije šire javnosti, njihove informisanosti o mogućnostima i značaju pomoći licima kojim je potreban organ za transplantaciju, uz razvijanje svesti da se svi možemo naći u toj situaciji.
    Direktorka Uprave za biomedicinu dr Ružica Jovanović je na pitanje o privatnoj zdravstvenoj praksi, podsetila da su državna i privatna praksa u zdravstvu izjednačene i da postoji mogućnost davanja izjave i kod jednih i kod drugih lekara. Na sugestiju da se deca preko 15 godina uključe u edukaciju i izjašnjavanje o doniranju organa, smatra da je potrebno prvo obaviti psihijatrijski pregled deteta pa zatim o tome razgovarati, uz napomenu da bi akcenat u ovim aktivnostima trebalo da bude na starijim građanima. Postoji ideja da se krug živih davalaca organa proširi na četvrti stepen srodstva, ali izmena člana 18. Zakona o presađivanju organa nije predmet predloženih dopuna i izmena. U vezi sa pitanjem starosne granice za transplantaciju, u medicinskoj praksi je to 65 godina za većinu vitalnih organa i do 70 godina za bubreg. Mogućnost davanja izjave preko eUprave smatra dobrim predlogom i napomenula da bi to moglo da zaživi tokom sledeće godine, kada se za to steknu tehnički uslovi. U vezi sa pomenutim redosledom davanja saglasnosti nakon smrti donora, dodala je da je predloženo rešenje preuzeto iz Porodičnog zakona. 
Povodom ove tačke dnevnog reda nije bilo više predloga ni diskusije. Predsednik Odbora je zaključio pretres o ovom predogu zakona i pozvao članove Odbora da se izjasne o Predlogu zakona.

            Odbor je, u skladu sa članom 155. stav 2. Poslovnika Narodne skupštine, odlučio većinom glasova (za 10, uzdržan 3, od ukupno 13 prisutnih) da predloži Narodnoj skupštini da prihvati Predloga zakona o izmenama i dopunama Zakona o presađivanju ljudskih organa.

	Druga tačka dnevnog reda: Razmatranje Predloga zakona o izmenama i dopunama Zakona o ljudskim ćelijama i tkivima, koji je podnela Vlada.
	Predsednik Odbora dr Muamer Bačevac obavestio je prisutne da je Vlada podnela Narodnoj skupštini ovaj predlog zakona 30. aprila 2026. godine i potom dao reč predstavniku predlagača zakona.
	Direktorka Uprave za biomedicinu dr Ružica Jovanović napomenula je da su iste izmene u oba predložena zakona, te da nema potrebe za dodatnim objašnjenjem.
	Predsednik Odbora je najavio da će Odbor podneti amandmane, radi dobijanja boljeg i kvalitetnijeg zakona, koji će da poveća odnosno nastavi trend rasta donora.
	Pošto više nije bilo prijavljenih za reč, predsednik Odbora je pozvao članove Odbora da se izjasne o ovom predlogu zakona.
	Odbor je, u skladu sa članom 155. stav 2. Poslovnika Narodne skupštine, odlučio većinom glasova  (za 10, uzdržan 3, od ukupno 13 prisutnih) da predloži Narodnoj skupštini da prihvati Predloga zakona o izmenama i dopunama Zakona o ljudskim ćelijama i tkivima.

		Sednica je završena u 09.20 časova.

